สื่อเยอรมนีเผยรบ.กรีซยังไม่มีแผนยื่นข้อเสนอใหม่ประชุมยูโรกรุ๊ป 18 มิ.ย.นี้
สื่อเยอรมนีเผยรบ.กรีซยังไม่มีแผนยื่นข้อเสนอใหม่ประชุมยูโรกรุ๊ป 18 มิ.ย.นี้
16 มิ.ย. 2558

นสพ. Bild รายงานว่า รัฐบาลกรีซยังไม่มีแผนที่จะยื่นข้อเสนอฉบับใหม่ในการประชุมของรัฐมนตรีกระทรวงคลังยูโรโซนวันที่ 18 มิ.ย.นี้ ในขณะที่กรีซยังไม่สามารถบรรลุข้อตกลงกับเจ้าหนี้ได้
โฆษกคณะกรรมาธิการยุโรป (EC) เปิดเผยว่า กรีซได้เห็นพ้องกับสหภาพยุโรป (EU) ในเรื่องเป้าหมายงบประมาณสำหรับปี 2558 ซึ่งนับเป็นเงื่อนไขสำคัญประการหนึ่งในการหารือเพื่อปลดล็อคเงินช่วยเหลือก่อนสิ้นเดือนนี้
โดยโฆษกกล่าวในการแถลงข่าวว่า ทางการกรีซเห็นพ้องกับเป้าหมายดังกล่าว แต่คำถามก็คือกรีซจะสามารถปฏิบัติตามเป้าหมายที่ตั้งไว้ได้หรือไม่
การเปิดเผยของ EC มีขึ้นหลังจากที่การเจรจาระหว่างกรีซและกลุ่มเจ้าหนี้เมื่อวันอาทิตย์ที่ผ่านมา โดยทั้งสองฝ่ายไม่สามารถตกลงกันได้ เนื่องจากยังคงมีความคิดเห็นที่แตกต่างกันอย่างมากเกี่ยวกับแผนการปฏิรูปเศรษฐกิจของกรีซ และข้อกำหนดของกลุ่มเจ้าหนี้
 
อินโฟเควสท์ แปลและเรียบเรียง